Breithiúnas na Cúirte Ginearálta an 26 Aibreán 2023 – BRA v MECS
(Cás T-557/20) 1
(Cosaint sonraí pearsanta – Nós imeachta um chúiteamh le scairshealbhóirí agus le creidiúnaithe i ndiaidh réiteach bainc – Cinneadh ó MECS gur sháraigh BRA a oibleagáidí maidir le próiseáil sonraí pearsanta – Airteagal 15(1)(d) de Rialachán (AE) 2018/1725 – An coincheap “sonraí pearsanta” – Airteagal 3(1) de Rialachán 2018/1725 – Ceart rochtana ar chomhad)
Teanga an cháis: an Béarla
Páirtithe
Iarratasóir: An Bord Réitigh Aonair (ionadaithe: H. Ehlers, M. Fernández Rupérez, A. Lapresta Bienz, i gcáil Gníomhairí, le cúnamh ó H.-G. Kamann, M. Braun, F. Louis, agus L. Hesse, Dlíodóirí)
Cosantóir: Maoirseoir Eorpach ar Chosaint Sonraí (ionadaithe: P. Candellier, X. Lareo agus T. Zerdick, i gcáil Gníomhairí)
Ábhar
Lena chaingean faoi Airteagal 263 de CFAE, iarrann an Bord Réitigh Aonair (BRA), ar an gcéad dul síos, go neamhneofaí an cinneadh athbhreithnithe ón Maoirseoir Eorpach ar Chosaint Sonraí (MECS) an 24 Samhain 2020 a glacadh i ndiaidh na hiarrata arna tíolacadh ag BRA ar athbhreithniú a dhéanamh ar chinneadh MECS an 24 Meitheamh 2020 maidir le cúig ghearán arna chur isteach ag gearánaigh éagsúla (Cásanna 2019-947, 2019-998, 2019-999, 2019-1000 agus 2019-1122) agus, ar an dara dul síos, go ndearbhófaí go bhfuil cinneadh MECS an 24 Meitheamh 2020 neamhdhleathach.
An chuid oibríochtúil
Neamhnítear an cinneadh athbhreithnithe ón Maoirseoir Eorpach ar Chosaint Sonraí (MECS) an 24 Samhain 2020 a glacadh i ndiaidh na hiarrata arna tíolacadh ag an mBord Réitigh Aonair (BRA) ar athbhreithniú a dhéanamh ar chinneadh MECS an 24 Meitheamh 2020 maidir le cúig ghearán arna chur isteach ag gearánaigh éagsúla (Cásanna 2019-947, 2019-998, 2019-999, 2019-1000 agus 2019-1122).
Diúltaítear don chuid eile den chaingean.
Ordaítear do MECS na costais a íoc.
____________
1     IO C 390, 16.11.2020.